**Επιτροπή Εταιρικού Δικαίου**

**Της Αντιγόνης Αλεξανδροπούλου, Προέδρου της Επιτροπής**

Τον Απρίλιο του 2018 η Ευρωπαϊκή Επιτροπή εξέδωσε δύο σχέδια Οδηγιών για την τροποποίηση της Οδηγίας 1132/2017, η οποία έχει κωδικοποιήσει παλαιότερες Οδηγίες του Ευρωπαϊκού Εταιρικού Δικαίου. Το ένα σχέδιο αφορά στη διασυνοριακή κινητικότητα των εταιριών (διασυνοριακές μετατροπές, διασπάσεις και μετατροπές) και το άλλο στη χρήση ψηφιακών μέσων και εργαλείων στο εταιρικό δίκαιο (digitalization of company law). Σχετικά με τα δύο αυτά σχέδια Οδηγιών η Επιτροπή είχε συμμετάσχει στη δημόσια διαβούλευση που είχε πραγματοποιήσει η Ευρωπαϊκή Επιτροπή και είχε δημοσιεύσει τα σχόλιά της στην ιστοσελίδα του CCBE. (διαθέσιμα σε: <https://www.ccbe.eu/fileadmin/speciality_distribution/public/documents/COMPANY_LAW/CPL_Position_papers/EN_CPL_20180629_CCBE-comments-on-the-Proposal-for-a-Directive-amending-Directive-20171132-as-regards-cross-border-conversions-mergers-and-divisions.pdf> και <https://www.ccbe.eu/fileadmin/speciality_distribution/public/documents/COMPANY_LAW/CPL_Position_papers/EN_CPL_20180629_CCBE-comments-on-the-Proposal-for-a-Directive-amending-Directive-20171132-as-regards-the-use-of-digital-tools-and-processes-in-company-law.pdf> )

Τα δύο σχέδια Οδηγιών ανέλαβαν να επεξεργαστούν και να σχολιάσουν δύο ομάδες της Νομικής Επιτροπής (Juri Committee) του Ευρωπαϊκού Κοινοβουλίου, προτείνοντας ταυτόχρονα αλλαγές, τις οποίες έκριναν απαραίτητες. Η Επιτροπή Εταιρικού Δικαίου του CCBE παρακολουθώντας στενά τις νομοθετικές εξελίξεις, μελέτησε τις προτάσεις των εισηγητών και υπέβαλλε νομικές παρατηρήσεις και προτάσεις στην εισήγηση της Νομικής Επιτροπής που επεξεργάστηκε το σχέδιο Οδηγίας που αφορά στη διασυνοριακή κινητικότητα των εταιριών. Οι παρατηρήσεις μας εστάλησαν τόσο στα μέλη της ανωτέρω Νομικής Επιτροπής όσο και στην Ευρωπαϊκή Επιτροπή, στο Ευρωκοινοβούλιο και στο Συμβούλιο. Εν συνεχεία τα μέλη των δύο ομάδων της Νομικής Επιτροπής έκαναν τις δικές τους παρατηρήσεις επί των προτάσεων του εισηγητή της κάθε ομάδας. Η Επιτροπή Εταιρικού Δικαίου του CCBE υπέβαλλε εκ νέου νομικές παρατηρήσεις, αυτή τη φορά στην εισήγηση της Νομικής Επιτροπής που επεξεργαζόταν το σχέδιο Οδηγίας για τη χρήση ψηφιακών μέσων και εργαλείων στο Εταιρικό Δίκαιο. Η Επιτροπή Εταιρικού Δικαίου παρακολουθεί τη νομοθετική διαδικασία σχετικά με τα δύο σχέδια Οδηγιών, η οποία εξακολουθεί να βρίσκεται σε εξέλιξη, καθώς επίσης και κάθε νομοθετική εξέλιξη που αφορά στο Ευρωπαϊκό Εταιρικό Δίκαιο και στις συνέπειες του Brexit στο Δίκαιο των Εταιριών.